- Klanjamo se junacima koji su dali svoje živote jer su bili za dom spremni. Ubili su ih zločinci koji su nosili zločinačku crvenu petokraku, a ljubitelji iste te zvijezde nas i dalje napadaju i vrijeđaju.

Nećemo im to dopustiti. Pripadnicima HOS-a je priznat status branitelja, službeno nam je registrirano znakovlje i grb s pokličem za dom spremni.

Usprkos svim tim činjenicama mrzitelji nas i dalje svakodnevno antifašistički pljuju. Dok kap ne prelije čašu jer moraju biti svjesni da je svaka sila za vremena - poručio je danas u Splitu Marko Skejo umirovljeni pukovnik i bivši zapovjednik IX. bojne HOS-a "Rafael vitez Boban", pored spomenika poginulim pripadnicima ove postrojbe na vrhu ulice Ruđera Boškovića, a piše Slobodna Dalmacija.

Iako je postrojba službeno ustrojena kao bojna HOS-a na datum 2. studenog, 28. obljetnicu svog osnutka i ove godine proslavili su 10. travnja, dan na koji je ustrojena ustaška Nezavisna država Hrvatska, zapravo nacistička satelitska država pod kojom su počinjeni nezamislivi zločini, među njima i genocid nad Srbima, Židovima i Romima.

- Antifašistička histerija kojoj svjedočimo neće promijeniti činjenicu da su HOS-ovci 1991. godine uz poklič "Za dom spremni" branili Hrvatsku, a da je armija JNA pod crvenom zvijezdom bila agresor.

Onima kojima smetamo crvena zvijezda je antifašističko obilježje, a rodoljublje im je fašizam. Zločinac Tito im je uzor, a nas rodoljube koji smo u rat išli s krunicom oko vrata smatraju fašistima.

Poručujemo im da smo pobijedili u ratu, pobijedit ćemo i u miru. Uredit ćemo Hrvatsku onako kako su sanjali naši ratnici - poručio je Skejo, kojem se u pozivu okupljenima da upute "stari hrvatski pozdrav" uoči molitve pridružio i svećenik Mate Munitić.

Viđeniji aktivni splitski političari, pa i oni s desnice, izbjegli su pojavljivanje na skupu, no kao izaslanik Ministra branitelja stigao je umirovljeni brigadir Jozo Šerić, ispred Grada Splita Zdravko Parčina, a županiju Splitsko-dalmatinsku predstavljao je Damir Gabrić.

Ispod pogledajte fotogaleriju